Kako „otkrivamo“ cirkularnu kauzalnost?


· Otvorena pitanja
· Pitanja koja imaju intepersonalni kontekst i prirodu
· Pitanja koja u osnovi imaju međuzavisnost članova porodice i nude perspektivu deljene odgovornosti i međusobne povezanosti (uloga i ponašanja članova)
· Mogu biti orijentisana na problem koji porodica uočava
· Mogu biti orijentisana na interakcije među članovima u kontekstu problema, ili generalno: specifična uzajamna ponašanja, razlike i promene u ponašanjima,  slaganje u interakcijama, hipoteze i razumevanje problema i slično
· Mogu klasifikovati članove: sličnosti i razlike među članovima, doživljeni smisao ponašanja i slično



Pokušajte da kreirate takva pitanja kako biste razumeli mehanizme cikrularne kauzalnosti u bar jednoj od ovih porodica. Zapišite svoja pitanja.

„Očajna majka i nemoguća devojčica“

Porodicu čine tri člana- Majka, Otac i petogodišnja Marina. Devojčicu roditelji opisuju kao „nemoguću” u smislu da ne mogu da je kontrolišu- ona radi šta želi, kada joj se nešto pokuša zabraniti baci se na pod i vrišti,  ponekad ugrize majku.  Na kaznu uglavnom reaguje smehom i tera po svom.. 
Majka kaže da je očajna. Oseća da je loša i nemoćna majka. 
Kada se devojčica „razbesni“ oko bilo čega, majka pokušava dugo da je smiri. Uvek započne rečima i razgovorom, umirivanjem, zatim insistiranjem da se devojčica smiri i prekine da viče i besni. Uglavnom posle nekog vremena (jer devojčica ne prestaje da besni) majka „izgubi živce“ i počne da viče, preteći kaznom. Tada je devojčica neretko gađa predmetima, grize, udara, preti samopovređivanjem ili bežanjem. Sve ovo majka već može da predvidi- uvek se sve dešava na sličan način. Na kraju,  majka odustane i neretko plačući, obrati se ocu za pomoć. 
Otac je zgrožen ponašanjem svoje ćerke i svaki put odmah uradi nešto- on kaže „nešto uvek upali“.
Devojčica ga najčešće posluša. 
Majka je ubeđena da je on bolji roditelj.  Otac misli da se majka rano preda. 

Detektivsko pitanje: Zašto je majka očajna?  Zašto je devojčica nemoguća? 

Kojim pitanjima biste ovo saznali? Kome biste ih uputili? Sa kojim ciljem?
Dajte svoju hipotezu o cirkularnoj kauzalnosti među ulogama i ponašanjima u ovoj porodici.





 „Očajna majka i povučeni sin“

Porodicu čine tri člana- Otac, Majka i Sin (4 godine). Dolaze zbog žalbi na izraženu povučenost sina. Ovakvo stanje ometa sve članove porodice: on ne želi nikuda da ide, odbija da ostvari bilo kakav kontakt sa vršnjacima i odraslima, stalno zahteva pažnju majke i slično. Sa ocem se igra samo ponekad, ali generalno odbija da bude sa njim, zahtevajući da majka bude ta sa kojom provodi slobodno vreme, koja ga hrani, uspavljuje,kupa, budi..
Majka se žali da je preopterećena, izmorena, a sad se već oseća i tužno i nemoćno.
Otac radi po smenama već nekoliko godina. U toku nedelje sa Sinom je najčešće samo jedno popodne, a uglavnom ga ne viđa ili ga vidi na veoma kratko.  
Majka se brine da bi otac mogao ostati bez posla, pa, iako su razgovarali da pokuša sa šefom da nešto uradi i promeni smenu, ne insistira na tome. Tako je bilo od kad se Sin rodio, a ona otišla sa posla (rešila je da se posveti detetu i porodici).  Zbog toga što su malo vremena bili zajedno, kaže majka, ona i Otac sad nemaju nikakav odnos. 
Otac kaže da mu je jako žao što je tako ispalo. On bi voleo da ima bolji odnos sa Sinom, ali zbog manjka vremena to mu ne ide. 

Detektivsko pitanje: Zašto je majka preopterećena, izmorena, tužna i nemoćna? Zašto je sin povučen? 

Kojim pitanjima biste ovo saznali? Kome biste ih uputili? Sa kojim ciljem?
Dajte svoju hipotezu o cirkularnoj kauzalnosti među ulogama i ponašanjima u ovoj porodici.


„Očajna majka i ćerke svađalice“

Porodicu čine četiri člana- Majka, Otac i Ćerke (5 i 7 godina). Devojčice su veoma bučne, stalno se prepiru, često i tuku, grizu, neko stalno treba da ih nadzire. Pri tom,  Majka kaže da ih je gotovo uvek nemoguće smiriti i da ona često izgubi glavu, viče, trese se od ljutnje i neretko mora da popije pilulu za smirenje posle dana provedenog s njima. Kada se to desi, Otac čuje (ovo se inače događa najčešće kad su svi kući, pa otac čuje buku i viku) i,  kako majka kaže „uleće u situaciju“. On pokušava da objasni Ćerkama da sekiraju majku, da će se ona na kraju ozbiljno razboleti, da moraju da budu brižnije prema njoj. 
Majka je očajna i traži savet. 


Detektivsko pitanje: Zašto je majka očajna?  Zašto su ćerke svađalice? 

Kojim pitanjima biste ovo saznali? Kome biste ih uputili? Sa kojim ciljem?
Dajte svoju hipotezu o cirkularnoj kauzalnosti među ulogama i ponašanjima u ovoj porodici.

